Lynceus Samius
Vide etiam paginam fere homonymam: Lynceus (Argonauta). Lynceus Samius (Graece Λυγκεὺς ὁ Σάμιος), saeculo IV a.C.n. natus in insula Samo Graeciae, fuit frater Duridis, discipulus Theophrasti et scriptor comoediarum, epistularum, anecdotorum in lingua Graeca. Epistulae ad Posidippum, Hippolochum, Apollodorum, Diagoram referuntur. In epistulis atque in commentatione De obsonio de cibo conviviisque saepe disseruit. Lynceus interdum in Deipnosophistis Athenaei, semel a Plutarcho, semel ab Harpocratione citatur; aliis auctoribus omnino ignotus est. Hippolochus autem, qui et ille discipulus Theophrasti fuit, Lynceo epistulam misit quae Convivium nuncupatur. Lynceus inter auctores Comoediae Novae numeratur, sed unum fragmentum tantum e comoedia Centauro servatur (Athenaeus, Deipnosophistae 131f) et in collectanea comicorum Atheniensium divulgari solet. Fragmenta Lyncei Andreas Dalby anno 2000 primum collegit.